跛豪

《跛豪》係一部由麥當雄擔任出品人及編劇，蕭若元擔任監製及編劇、潘文傑導演嘅港產片，喺1991年4月上映，以香港1960年代、1970年代嘅大毒梟跛豪嘅傳奇生平為題，由呂良偉、鄭則士、葉童主演。

呢套戲透過描述跛豪五十年代尾由中國大陸到香港，發跡成為大毒梟，同收規差佬稱兄道弟；至七十年代廉政公署成立後被捕；交織寫出當年香港嘅地下秩序同埋某層面嘅社會百態。

電影中跛豪係潮州人，喺片內成日講潮州話粗口「浦你阿摩」；而其他唔同籍貫嘅黑道人物亦大講佢哋方言嘅粗口；不過電影上映時並無因此而被定為三級。

跛豪片長超過兩個鐘頭，喺當時嘅港產片中屬少見嘅長片。上映時票房超過3800萬，係當年全年第三。呢套戲亦開創傳記片熱潮，之後跟風開拍嘅類似電影有《五億探長雷洛傳》、《賭城大亨》等等。

呢套戲拍攝之前，麥當雄曾專程請示吳錫豪，希望得到佢許可，但吳錫豪並未同意，所以喺片頭處可以睇到一段短小嘅致歉信，內容如下：「本片攝製時，未經吳錫豪先生同意。如片中有模仿影射情節，實屬巧合。並為可能引起不便之處，向吳先生致歉意。」

故事大綱
1962年，毛澤東嘅大躍進失敗後，中國各地出現大饑荒，一個隨難民潮逃到香港嘅汕頭青年吳國豪，不甘俾黑幫蝦，投靠黑幫大佬肥波。喺幾場血戰後，吳國豪獲肥波信任，並且確立咗佢喺黑幫中嘅地位。吳國豪勢力日大，肥波漸感威脅，就設局令吳國豪俾毒梟大哥江追殺，吳國豪雖倖免，但已成跛豪。為咗報仇，吳國豪設美人藏毒計，誣陷肥波藏毒，終於令肥波坐花廳。吳國豪又藉總華探長奪位，接管肥波嘅事業，成為港九四大家族之一。1973年，香港成立廉政公署，貪污者紛紛走佬，總華探長雷覺天被迫退休。呂樂臨行前勸佢收手，但吳國豪因位高狂妄自大，終致眾叛親離，更被手下出賣。吳國豪終於坐監，喺鐵窗渡過佢下半生。

主要人物
吳國豪，綽號茅躉豪：五十年代末中國大陸大飢荒時逃亡香港，後從事販毒，漸成黑幫阿頭，六十年代起同貪污警察探長雷老虎同謀合污，七十年代初控制大部分香港毒品入口。至七十年代中廉政公署成立後被捕。呂良偉為咗做呢個角色，喺拍攝其間一度增肥幾十磅。
吳國豪妻
陳大文：跛豪手下。
阿明：跛豪手下，後來做證人指證跛豪。
啞七：原金牙炳手下，後來係跛豪手下，對跛豪忠心耿耿。
肥波：雷老虎手下，原本係跛豪老大，後成為對手之一，老謀深算。
楣楣：本來係肥波情婦，但同阿明有染。
雷覺天總華探長：貪污探長，肥波嘅靠山，最後同跛豪同流合污。
大聲雄探長：貪污探長，爛賭成性，係跛豪手下，最後出賣咗跛豪。
金牙炳：客家黑幫大佬，响石硤尾賣白粉，响一次打鬥被跛豪隊冧咗。

獎項
香港電影金像獎
最佳電影
最佳導演提名：潘文傑
最佳編劇：麥當雄、蕭若元
最佳男主角提名：呂良偉
最佳男配角提名：鄭則仕
最佳女配角提名：葉　童
最佳剪接提名：潘　雄

HK Cinemagic上面《跛豪》嘅資料

1991年電影
黑社會背景影視作品‏‎
動作片
港產片
粵語電影